Virallinen lehti nro C 223 , 17/07/1998 s. 0152



KIRJALLINEN KYSYMYS P-0274/98 komissiolle esittäjä(t): Peter Liese (PPE) (5. helmikuuta 1998) Aihe: Vauvojen ja pikkulasten ravinnon torjunta-ainepitoisuudet Missä vaiheessa on Saksan liittotasavaltaa vastaan käynnistetty menettely, joka koskee vauvojen ja pikkulasten ravinnon torjunta-ainepitoisuuksien raja-arvojen määrittämistä? Onko tästä aiheesta saatu uusia tieteellisiä havaintoja tai lausuntoja? Jos on, millaisia raja-arvoja näissä tieteellisissä tutkimuksissa suositellaan? Komission jäsenen Martin Bangemannin komission puolesta antama vastaus (6. maaliskuuta 1998) Komissio arvioi parhaillaan, mitä käytännön seurauksia on elintarvikealan tiedekomitean tuoreesta lausunnosta, joka koskee lindaanijäämien enimmäisarvoja lastenruoissa. Elintarvikealan tiedekomiteaa kuultiin lindaanista vuonna 1994 sen johdosta, että Saksan viranomaiset olivat kieltäneet tiettyjen lastenruokien tuonnin Espanjasta. Lastenruoat sisälsivät jopa 0,04 milligrammaa lindaania kilogrammaa kohti (minkä Espanjan laki sallii), kun taas Saksassa raja-arvo oli ja on edelleenkin 0,01 milligrammaa kilogrammaa kohti. Komitea päätyi 23. syyskuuta 1994 siihen, ettei sillä ollut syytä olettaa, että 0,04 milligramman lindaanimäärä kilogrammaa kohti lastenruoissa antaisi aihetta huoleen. Lausunto perustui YK:n elintarvike- ja maatalousjärjestön FAO:n ja Maailman terveysjärjestön WHO:n yhteisessä torjunta-ainejäämiä koskevassa kokouksessa (JMPR) määriteltyyn suositeltavaan päivittäisannokseen, joka on 0-0,008 milligrammaa kilogrammaa ruumiinpainoa kohti. Elintarvikealan tiedekomitea antoi 19. syyskuuta 1997 komission pyynnöstä lausunnon, jonka mukaan imeväisten ja pikkulasten suositeltava päivittäisannos saattaa ylittyä niiden torjunta-aineiden osalta, joiden suositeltava päivittäisannos on enintään 0-0,0005 milligrammaa kilogrammaa ruumiinpainoa kohti, jos torjunta-aineita esiintyy jääminä, joiden enimmäisarvo on 0,01 milligrammaa kilogrammaa kohti. Komissio pyysi marraskuussa 1997 elintarvikealan tiedekomiteaa vahvistamaan, oliko sen lindaania koskeva lausunto vuodelta 1994 edelleen pätevä. Komitealle ilmoitettiin suullisesti sen 10. marraskuuta 1997 pitämässä kokouksessa, että JMPR oli arvioinut lindaanin uudelleen 22.9.-1.10.1997 pitämässään kokouksessa ja olennaisesti madaltanut sen suositeltavaa päivittäisannosta. Komitea pääsi yksimielisyyteen siitä, että sen aiempaa lausuntoa lindaanista ei enää voitu pitää pätevänä, mutta ei voinut laatia uutta lausuntoa, koska suositellun päivittäisannoksen madaltamiseen johtaneet tiedot eivät olleet käytettävissä. Marraskuisen kokouksen jälkeen elintarvikealan tiedekomitean sihteeristölle ilmoitettiin, että JMPR oli määritellyt suositellun päivittäisannoksen tilapäisesti 0-0,001 milligrammaksi kilogrammaa ruumiinpainoa kohti ja että JMPR:n lausunto lindaanista julkaistaan helmi- tai maaliskuussa 1998. Komissio pyysi tammikuussa 1998 uutta lausuntoa lindaanista. Elintarvikealan tiedekomitea päätteli 15. tammikuuta 1998, että kansanterveyden kannalta voidaan pitää hyväksyttävänä lindaanijäämien enimmäismäärää, joka on 0,02 milligrammaa kilogrammaa kohti imeväisille ja pikkulapsille tarkoitetuissa ruoissa.